ঠাকুরমার ঝুলি (১৯০৭) বাঙালির সাহিত্য, শাশ্বত বাংলার রচনা। লেখক দক্ষিণারঞ্জন মিত্র মজুমদার (১৮৭৭-১৯৫৬)। সকলের পাঠ্য। কেননা মাটি ও মানুষের ঐতিহ্যিক চেতন মনকে তিনি এতে পরিস্ফুট করেছেন। এগুলো এত নিপুণ – যেখানে দক্ষিণারঞ্জন মিত্র যেন ‘রসের রাজা’ হয়ে বসে আছেন। তাঁর আগ্রহ, ধৈর্য, পরিবেশনরীতি, দায়িত্বশীলতা সবকিছু নতুনভাবে গড়ে উঠেছে আর ঠাকুরমার ঝুলি তাতে হয়ে উঠেছে আমাদের চিরায়ত – চিরকালীন সম্পদ। প্রাসঙ্গিকভাবে রবীন্দ্রনাথকে উদ্ধৃত করে বলা যায় : ‘দক্ষিণাবাবুকে ধন্য! তিনি ঠাকুরমা’র মুখের কথাকে ছাপার অক্ষরে তুলিয়া পুঁতিয়াছেন তবু তাহার পাতাগুলি প্রায় তেমনি সবুজ, তেমনি তাজাই রহিয়াছে; রূপকথার সেই বিশেষ ভাষা, বিশেষ রীতি, তাহার সেই প্রাচীন সরলতাটুকু তিনি যে এতটা দূর রক্ষা করিতে পারিয়াছেন, ইহাতে তাঁহার সূক্ষ্ম রসবোধ ও স্বাভাবিক কলানৈপুণ্য প্রকাশ পাইয়াছে।’ এটি নির্মোহ সত্য কথা।